I Billund ligger fire uberørte gravhøje fra slutningen af stenalderen - eller de var uberørte, for nu har gravrøvere gravet sig ned i de over 4.000 år gamle gravhøje og muligvis plyndret dem for danefæ.

- Det er en stor katastrofe. Gravrøverene går ind og ødelægger en del af danmarkshistorien, siger Lars Bjarke Christensen, der er arkæolog i Kulturstyrelsen.

- Det, vi kunne have få ud af de her gravhøje, er nu slettet fra historien. Vi har ikke længere mulighed for at undersøge, hvordan livet har været i oldtiden på denne egn i Jylland.

Netop fordi gravhøjene er fredet, har arkæologerne heller ikke undersøgt, hvad der er i gravhøjene.

- Men vi ved fra lignende høje fra samme periode, at der ligger ting, som de døde har fået med, når de blevet begravet. Det er stenøkser, smykker og lerkar, som de kunne tage med ind i et andet liv, når de skulle videre til det hinsides.

Professionelle gravrøvere

Ifølge Lars Bjarke Christensen har gravrøverene vidst, hvad de gjorde, da de forbrød sig på de fire hidtil uberørte stykker danmarkshistorie.

- De har vidst, hvor de skulle grave ned henne. Det er systematisk og planlagt. Det er specielt, at vi ser det.

Sidste gang, der var gravrøverier i Danmark, var ifølge Lars Bjarke Christensen i slutningen af 1890'erne.

- Det var nogle unge drenge, der stjal fra gravhøjene og solgte tingene videre.

Unik danmarkshistorie til 15.000 kroner

Danefæ som det, man kan finde i lignende gravhøje, er i høj kurs på det sorte marked, eller hvis man er samler.

- De fineste stenøkser fra denne tid kan sælges til mellem 10.000 og 15.000 kroner.

- Men der er også nogle, der tager tingene til sige selv, fordi de samler på ting fra oldtiden, forklarer Lars Bjarke Christensen.

Politiet ser med alvor på sagen

Det er første gang i over 100 år, at gravrøvere er på rov, og Sydøstjyllands Politi er allerede på sagen.

- Vi tager det meget alvorligt og er ved at undersøge, hvad der er foregået.